**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Dvadeset druge posebne sjednice Narodne skupštine Republike Srpske**

**održane 20. oktobra 2021. godine**

Dvadeset druga posebna sjednica Narodne skupštine Republike Srpske održana je 20. oktobra 2021. godine u Banjoj Luci.

Predsjednik Narodne skupštine Republike Srpske Nedeljko Čubrilović (u daljem tekstu: predsjednik) otvorio je zasjedanje Dvadeset druge posebne sjednice i konstatovao da postoji kvorum za rad, te da su odsustvo sa sjednice najavili narodni poslanici: Nataša Kulašinac, Risto Marić, Srđan Todorović, Mirela Kajkut Zeljković, Gordana Vidović, Darko Banjac, Branko Butulija, Darko Babalj, Milenko Vićanović, Nebojša Vukanović, Diko Cvijetinović, Budimir Balaban, Edin Ramić, Krsto Jandrić, Sonja Karadžić Jovičević i Aleksandar Glavaš.

Predsjednik je obavijestio prisutne da će dan za glasanje biti po okončanju predložene tačke dnevnog reda, te da se radi uz preporuke Instituta za javno zdravstvo Republike Srpske.

Sjednica je zakazana na zahtjev Vlade Republike Srpske koja je predložila dnevni red, a u skladu sa članom 170 Poslovnika Narodne skupštine Republike Srpske („Službeni glasnik Republike Srpske“, br. 66/20), (u daljem tekstu: Poslovnik).

Prema članu 171 Poslovnika, poslanici su usvojili

**DNEVNI RED**

1. **Stanje o isporuci kiseonika javnim zdravstvenim ustanovama u Republici Srpskoj**

**a) Informacija o problemima isporuke kiseonika odgovarajuće kvalitete i koncentracije propisane za lijek javnim zdravstvenim ustanovama u Republici Srpskoj za vrijeme vanredne situacije izazvane virusom korona SARS-CoV-2;**

**b) Zakon o lijekovima i medicinskim sredstvima Republike Srpske - po hitnom postupku.**

sa ***44 glasa za, pet protiv i*** ***nijedan poslanik se nije uzdržao od glasanja.***

Prije otvaranja rasprave o ovoj tački dnevnog reda, a na osnovu člana 133, stav 7 Poslovnika, poslanici su usvojili prijedlog Kolegijuma Narodne skupštine da pravo na diskusiju o ovoj tački dnevnog reda iz svakog kluba i poslaničke grupe imaju po dva poslanika – sa ***44 glasa za****,* ***12 protiv i******nijedan poslanik se nije uzdržao od glasanja****.*

Nakon toga prešlo se na razmatranje tačke dnevnog reda.

**Ad – 1:** **Stanje o isporuci kiseonika javnim zdravstvenim ustanovama u Republici Srpskoj**

**a) Informacija o problemima isporuke kiseonika odgovarajuće kvalitete i koncentracije propisane za lijek javnim zdravstvenim ustanovama u Republici Srpskoj za vrijeme vanredne situacije izazvane virusom korona SARS-CoV-2**

**b) Zakon o lijekovima i medicinskim sredstvima Republike Srpske - po hitnom postupku**

U ime predlagača uvodno izlaganje podnio je Alen Šeranić, ministar zdravlja i socijalne zaštite.

U raspravi su učestvovali: Jelena Trivić, Miladin Stanić, Vlado Đajić, Senad Bratić, predsjednik Vlade Republike Srpske Radovan Višković, Nedeljko Glamočak, Begija Smajić, Spomenka Stevanović, Srđan Mazalica, Igor Crnadak i Spomenko Stojanović.

Zaključena je rasprava o ovoj tački dnevnog reda, a završnu riječ dao je Alen Šeranić, ministar zdravlja i socijalne zaštite.

Nakon završetka rasprave o tački dnevnog reda Dvadeset druge posebne sjednice prešlo se u ***dan za glasanje****.*

*U* ***danu za glasanje***,20. okotobra 2021. godine*,* svoje odsustvo najavili su sljedeći narodni poslanici: Nataša Kulašinac, Risto Marić, Srđan Todorović, Mirela Kajkut Zeljković, Gordana Vidović, Darko Banjac, Branko Butulija, Darko Babalj, Milenko Vićanović, Nebojša Vukanović, Diko Cvijetinović, Budimir Balaban, Edin Ramić, Krsto Jandrić, Sonja Karadžić Jovičević, Aleksandar Glavaš, Slavko Gligorić, Duško Ivić, Dane Malešević, Mirko Sovilj, Goran Selak, Savo Vulić, Maksim Skoko, Nedeljko Glamočak, Miladin Stanić, Tomica Stojanović, Davor Šešić, Stevo Joksimović, Ivanka Marković, Milan Radović, Perica Bundalo, Radenko Čupić, Jelena Trivić, Milan Švraka, Ljubiša Krunić, Milica Lovrić, Gordana Tešanović i Igor Crnadak.

Poslanici su se izjasnili o svakoj podtački pojedinačno, i to:

**1:** **Stanje o isporuci kiseonika javnim zdravstvenim ustanovama u Republici Srpskoj:**

**a) Informacija o problemima isporuke kiseonika odgovarajuće kvalitete i koncentracije propisane za lijek javnim zdravstvenim ustanovama u Republici Srpskoj za vrijeme vanredne situacije izazvane virusom korona SARS-CoV-2**

Zaključke klubova poslanika SNSD, DEMOS, SP, US, NPS i Poslaničke grupe NDP, a u vezi sa **Informacijom o problemima isporuke kiseonika odgovarajuće kvalitete i koncentracije propisane za lijek javnim zdravstvenim ustanovama u Republici Srpskoj za vrijeme vanredne situacije izazvane virusom korona SARS-CoV-2:**

1. Narodna skupština Republike Srpske, polazeći od činjenice da su zaštita stanovništva od zaraznih bolesti i zdravstvena djelatnost od opšteg interesa za Republiku Srpsku, a uzimajući u obzir zahtjeve javnih zdravstvenih ustanova za obezbjeđivanje kiseonika za liječenje pacijenata, zaključuje da je i pored svih napora koji se ulažu za prevazilaženje administrativnih problema u snabdijevanju kiseonikom zdravstvenih ustanova u Republici Srpskoj, evidentno da je snabdijevanje kiseonikom za vrijeme trajanja vanredne situacije izazvane pandemijom virusa SARS-Co2 dovedeno u pitanje, a što ugrožava život i zdravlje građana Republike Srpske.
2. Narodna skupština Republike Srpske zaključuje da institucije u BiH, a prevashodno Ministarstvo civilnih poslova BiH i Agencija za lijekove i medicinska sredstva BiH, treba u fokus rada da stave život i zdravlje pacijenata i aktivno učestvuju u iznalaženju rješenja i prevazilaženju nastalih problema u vezi sa snabdijevanjem kiseonikom javnih zdravstvenih ustanova u Republici Srpskoj.
3. Narodna skupština Republike Srpske zaključuje da je na osnovu izvršene analize kiseonika, koji se primjenjuje u zdravstvenim ustanovama, potvrđeno da se u Republici Srpskoj koristi kiseonik odgovarajućeg kvaliteta i koncentracije propisane za lijek u skladu sa standardom i Evropskom farmakopejom, shodno čemu se potvrđuje da su pacijenti u Republici Srpskoj liječeni na ispravan način kiseonikom od proglašenja vanredne situacije izazvane pandemijom virusa SARS-Co2 i apeluje na građane i pacijente da ne podliježu strahu i panici.
4. Narodna skupština Republike Srpske imajući u vidu da ne postoji konsenzus na nivou BiH za rješavanje pitanja kontinuiranog snabdijevanja medicinskim kiseonikom zdravstvenih ustanova, zaključuje da se ovo pitanje u Republici Srpskoj treba riješiti po uzoru na Republiku Srbiju, na način kako je to propisano Zaključkom Vlade Republike Srbije, 05 broj: 53-5635/2020, od 10. jula 2020. godine.
5. Narodna skupština Republike Srpske zaključuje da je u cilju obezbjeđivanja kontinuiteta snabdijevanja kiseonikom odgovarajućeg kvaliteta i koncentracije propisane za lijek zdravstvenih ustanova u Republici Srpskoj, i potrebom za rješavanja administrativnih procedura u vezi sa proizvodnjom i prometom na veliko lijekova, te uzimajući u obzir izvještaje o ispitivanju kiseonika uzorkovanog iz zdravstvenih ustanova u Republici Srpskoj izdatih od strane akreditovane laboratorije, potrebno privremeno nastaviti snabdijevanje kiseonikom odgovarajućeg kvaliteta i koncentracije propisane za lijek, koju zdravstene ustanove i dobavljači već primjenjuju.
6. Narodna skupština Republike Srpske zadužuje Vladu Republike Srpske da aktom iz svoje nadležnosti propiše mjere kojim se obezbeđuje snabdijevanje zdravstvenih ustanova kiseonikom odgovarajućeg kvaliteta i koncentracije propisane za lijek, a čiju ispravnost kontrolišu akreditovane laboratorije.
7. Ovi zaključci stupaju na snagu danom donošenja.

Poslanici su navedene zaključke usvojili sa ***43 glasa za, dva protiv i nijedan poslanik se nije uzdržao od glasanja.***

**b) Zakon o lijekovima i medicinskim sredstvima Republike Srpske – po hitnom postupku**

**Zakon o lijekovima i medicinskim sredstvima Republike Srpske je usvojen**

sa ***43 glasa za, dva protiv i nijedan poslanik se nije uzdržao od glasanja.***

Predsjednik je zaključio Dvadeset drugu posebnu sjednicu Narodne skupštine Republike Srpske.

U skladu sa članom 174 stav 10 Poslovnika Narodne skupštine Republike Srpske sastavni dio ovog zapisnika je stenogram od 65 stranica, tonski i video-zapis Dvadeset druge posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***